<classify> CHAMA cha Maendeleo na Demokrasia Chadema kimemuunga mkono Rais John Magufuli kwa kazi anazofanya na kutolea mfano wa hatua ya yeye kutembelea magereza hivi karibuni na pia jinsi alivyoshughulikia suala la kubambikiwa kesi ya mauaji kwa mtuhumiwa mkoani Tabora.Hayo yamebainishwa jana jijini Dar es Salaam na Naibu Katibu Mkuu wa Chadema Zanzibar, Salum Mwalimu alipokuwa akizungumza na waandishi wa habari.Mwalimu alisema chama kinamuunga mkono Rais Magufuli kwa kazi anazofanya ikiwemo ya kutembelea na kukagua magereza na kuwataka wabunge wao wote kwenye Mkutano wa Bunge unaoanza Aprili 2, mwaka huu kuisaidia serikali kwa kutoa maoni ya jinsi ya kuboresha sheria mbalimbali na upatikanaji wa haki.Tumekusudia kuelekeza wabunge wetu wote kwenye kikao kijacho cha Bunge kusimama kidete kutetea haki za wafungwa, mahabusu na askari magereza na kuisaidia serikali kwa kutoa maoni ya jinsi ya kuboresha sheria ili haki ipatikane, alisisitiza kiongozi huyo wa Chadema. Mtakumbuka siku kadhaa mwezi huu baadhi ya wabunge wetu akiwamo Ester Matiko alizungumza na vyombo vya habari mambo kadhaa ya maisha ya gerezani aliyoyaishi kwa siku 104 na pia aliyoambiwa na mahabusu wengine huko na wafungwa, tunashukuru Rais alifanya ziara gerezani na siku kadhaa pia aliamuru mtuhumiwa aliyebambikwa kesi ya mauaji huko Tabora kuchunguzwa na haki ikatendeka kwa kuachiwa huru.amesema.Alisema hatua ya Rais Magufuli kukagua magereza na vyombo husika kutekeleza maagizo yake ya kuchunguza ukweli wa kesi dhidi ya kijana huyo inapaswa kuunga mkono na kwani ni hatua muhimu ya kutenda haki.Na sisi chama tunakazia haki iendelee kutendeka kwa mahabusu, wafungwa na askari magereza tumeona rais akiagiza uchunguzi ufanywe kwa yule kijana wa Tabora na sisi tunaomba iundwe tume au kamisheni maalumu ihusishe upelelezi, kukamata na kuhukumu, ipitie majalada ya watu na haki itendeke kwa wakati, amesema.Alisema matukio ya kubambikwa kesi yako mengi kwenye magereza nchini hivyo ni vyema tume ikaundwa kuchunguza na wale waliobambikiwa kesi waachiwe ili haki ionekane imetendeka.Alisema katika chama hicho wamejipanga kutetea haki za makundi tofauti, na wapo wabunge ambao ajenda yao no kutetea maslahi ya Polisi na Magereza na wamekuwa wakifanya hizo kwa miaka kadhaa sasa nia ni kuhakikisha haki inatendeka kwa wote.Mapema mwezi huu, Rais Magufuli aliagiza Ofisi ya Mkurugenzi wa Mashitaka DPP kuchunguza madai ya barua ya wazi iliyochapishwa kwenye moja ya magazeti ya kila siku nchini iliyomuhusu mshtakiwa Adam Sadick ambaye alilalamika kubambikiwa kesi ya mauaji mkoani Tabora na kumuomba Rais Magufuli amsaidie.Baada ya Rais kutoa agizo hilo, DPP Biswalo Mganga alifuatilia kesi hiyo na kubaini ukweli kwamba mtuhumiwa alibambikiwa kesi na kuamua kufuta mashitaka hayo na kumuachia huru mtuhumiwa huyo pamoja na wenzake.  <topic>: KITAIFA 